Korxona resurslarini rejalashtirish (ERP)
Korxona resurslarini rejalashtirish (ERP) – bu asosiy biznes jarayonlarini birlashtirilgan holda boshqarish boʻlib, koʻpincha real vaqt rejimida dasturiy taʼminot va texnologiyalar yordamida amalga oshiriladi. ERP odatda biznes boshqaruvi dasturlarining bir toifasi sifatida tanilgan boʻlib, tashkilot koʻplab biznes faoliyatlaridan maʼlumotlarni yigʻish, saqlash, boshqarish va tahlil qilish uchun foydalanishi mumkin boʻlgan turli xil dasturlardan iborat majmua hisoblanadi. ERP tizimlari mahalliy yoki bulutli asosda boʻlishi mumkin. Soʻnggi yillarda bulutli dasturlar internetga ulanish imkoniyati boʻlgan har qanday joydan maʼlumotlarning osongina mavjud boʻlishidan kelib chiqqan holda samaradorlikning oshishi tufayli ommalashdi. ERP umumiy maʼlumotlar bazalari yordamida asosiy biznes jarayonlarining integratsiyalashgan va doimiy yangilanadigan koʻrinishini taqdim etadi. ERP tizimlari biznes resurslarini (naqd pul, xomashyo, ishlab chiqarish quvvati) va biznes majburiyatlarining holatini (buyurtmalar, xarid buyurtmalari, ish haqi) kuzatib boradi. Tizimni tashkil etuvchi dasturlar turli boʻlimlar (ishlab chiqarish, xarid qilish, savdo, buxgalteriya va boshqalar) oʻrtasida maʼlumotlarni almashadi. ERP barcha biznes funksiyalari oʻrtasida axborot oqimini taʼminlaydi va tashqi tomonlar bilan aloqalarni boshqaradi. Gartner maʼlumotlariga koʻra, global ERP bozorining hajmi 2021 yilda 35 milliard dollar deb baholangan. Dastlabki ERP tizimlari katta korxonalarga qaratilgan boʻlsa-da, kichik korxonalar ham tobora koʻproq ERP tizimlaridan foydalanmoqda. ERP tizimi turli tashkilot tizimlarini birlashtiradi va xatoliksiz tranzaktsiyalar va ishlab chiqarishni osonlashtiradi, shu bilan tashkilotning samaradorligini oshiradi. Biroq, ERP tizimini rivojlantirish anʼanaviy tizim rivojlanishidan farq qiladi. ERP tizimlari odatda maʼlumotlar bazasi sifatida maʼlumotlar omborini ishlatadigan turli xil kompyuter texnikasi va tarmoq konfiguratsiyalarida ishlaydi.